Tatoeba sentences — language code: epo
Antaŭ fino de sia vaĉo, li devas, sendinte kvartirmastron al pumpilo, sciiĝi, kiom da akvo enverŝiĝis en la ŝipon, kaj laŭbezone ordoni ĝin elpumpi, je nemalplia puno.
Li devas, dum la tuta vojaĝo, scii kiomon de medikamentoj kaj ceteraj kuraciloj en la kuracista kofro, ricevadi de la kuracisto raportojn pri ties elspezo, kaj ĉiusemajne tion kontroli laŭ sia propra listo.
Do kiam la ŝipo, veninte en la havenon, estos malekipata, tiam li devas redoni ŝlosilon de la kofro, kune kun la elspezolisto, al la apotekisto.
Dum batalo li devas esti ĉe la pulvejo, kalkuladi elspezon de pulvo, kaj garantii, ke pulvujoj estu disdonataj bonorde, sed post la batalo li devas sciiĝi pri kiomo de pulvo restanta, kaj skribe raporti tion al la ŝipestro kaj al la intendanto aŭ lia anstataŭanto.
Li devas, reveninte el vojaĝo, prezenti ĉiujn listojn kaj kvitancojn pri elspezoj al la kontrolisto, por ke nepravigitaj elspezoj estu depagitaj de la kulpuloj.
Ekde ekipado de la ŝipo, kien li estas destinita, ĝis ties malekipado, li ne rajtas elŝipiĝi, krom pro ekstrema neceso de sia servo al la Reĝa Moŝto, tamen eĉ tiuokaze li devas nepre raporti al la ŝipestro.
Subleŭtenanto, estante la kvara komandanto post la ŝipestro, kaj subalternulo de la leŭtenanto, ne rajtas fari ion ajn krom siaj devoj, sen permeso de la plialtaj oficiroj.
Okaze de foresto de la leŭtenanto, li plenumu liajn devojn.
Krom tio, li responsas, ke malsanuloj estu ĉiam bone flegataj, sed pro neplenumo de siaj devoj li estu punita, depende de graveco de la afero.
Enŝipiginte pulvon, kaj transŝutinte ĝin el kelkaj bareloj en pulvujojn, oni antaŭ la debordiĝo redonu la malplenigitajn barelojn en la deponejon, sed tiujn barelojn, el kiuj pulvo estos transŝutita en pulvujojn dum vojaĝo, oni konservu por redoni ilin en la deponejon ĉe reveno el la vojaĝo.
Li ne ricevu grenadojn jam ekipitaj, ĉar li devas, antaŭ la debordiĝo, mem diligente aligi fuzeojn al la grenadoj, sed antaŭe li devas, ekbruliginte kelke da tiuj fuzeoj en ĉeesto de la armilestro, certiĝi, ke ili estas bone ŝargitaj.
Li devas havi difinitan kiomon da pulvujoj prete, kaj plenigi tiom da ili, kiom estas ordonite de la ŝipestro, tuj post kiam la pulvo estos ricevita, por ke la ŝipo estu preta por batalo.
Antaŭ ol komenci enŝuti pulvon en pulvujojn, li devas raporti al la ŝipestro, kiu siavice ordonu, ke nenie estu fajro, kaj ke gardistoj kun spadoj estu starigitaj kie necesas por sekureco.
Ĉefkanonisto devas plenumi siajn devojn plej singarde kaj fervore.
Ja la tuta defendo de la ŝipo dependas de ties artilerio.
Do estu li ekzekutita, se li plenumos tion malbone pro sia ruzeco aŭ obstineco.
Sed se li faros ian eraron ne rilatan al batalo, do li estu punita depende de sia kulpeco.
Ĉefa pastro estu sur la ŝipo de la ĉefkomandanto, kaj regu ĉiujn pastrojn de la floto.
Li devas laŭeble ofte vizitadi ĉiun ŝipon por certiĝi, ke la pastroj bone plenumas siajn devojn, sed se iu evidentiĝos neglektema, aŭ priplendata de oficiroj aŭ ceteraj ŝipanoj, do la ĉefa pastro korektu lin laŭ ekleziaj reguloj, parole aŭ per puno, depende de graveco de la delikto.